Document ID: 32010R1119

РЕГЛАМЕНТ (ЕС) № 1119/2010 НА КОМИСИЯТА
от 2 декември 2010 година
относно разрешително за употреба на Saccharomyces cerevisiae MUCL 39885 като фуражна добавка при млечни крави и при коне и за изменение на Регламент (ЕО) № 1520/2007 (притежател на разрешителното Prosol SpA)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 се предвижда разрешителен режим за издаване на разрешително за употреба на добавки при храненето на животните, както и основанията и процедурите за предоставяне на такова разрешително. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
(2)
Употребата на препарата Saccharomyces cerevisiae MUCL 39885 като фуражна добавка при свине майки бе разрешена за десет години с Регламент (ЕО) № 896/2009 на Комисията (3). В съответствие с Директива 70/524/ЕИО употребата му бе разрешена за неопределен период от време при отбити прасенца с Регламент (ЕО) № 1200/2005 на Комисията (4), при говеда за угояване - с Регламент (ЕО) № 492/2006 на Комисията (5) и при млечни крави - с Регламент (ЕО) № 1520/2007 на Комисията (6). Впоследствие тази добавка бе вписана в Регистъра на фуражните добавки на Общността като съществуващ продукт в съответствие с член 10, параграф 1, буква б) от Регламент (ЕО) № 1831/2003.
(3)
В съответствие с член 10, параграф 2 от Регламент (ЕО) № 1831/2003 във връзка с член 7 от посочения регламент бе подадено заявление за повторна оценка на Saccharomyces cerevisiae MUCL 39885 като фуражна добавка при млечни крави, а в съответствие с член 7 от посочения регламент - и за нова употреба при коне, с искане добавката да се класифицира в категорията „зоотехнически добавки“. Това заявление беше придружено от данните и документите, изисквани по член 7, параграф 3 от Регламент (ЕО) № 1831/2003.
(4)
Европейският орган за безопасност на храните (наричан по-нататък „органът“) заключи в становището си от 22 юни 2010 г. (7) относно употребата като фуражна добавка при млечни крави, че при предложените условия на употреба Saccharomyces cerevisiae MUCL 39885 не се отразява неблагоприятно върху здравето на животните, здравето на потребителите или околната среда и че препаратът може да способства за повишаване на млеконадоя при млечните крави. Органът не счита, че е налице необходимост от специфични изисквания по отношение на мониторинга след пускането на продукта на пазара. Той също така провери доклада за метода за анализ на фуражната добавка във фуражите, представен от референтната лаборатория на Общността, създадена с Регламент (ЕО) № 1831/2003.
(5)
В становището си от 22 юни 2010 г. (8) относно употребата като фуражна добавка при коне Органът заключи, че използването на посочения препарат може да подобри видимата смилаемост на фибрите при целевите видове животни.
(6)
Оценката на препарата Saccharomyces cerevisiae MUCL 39885 показва, че са изпълнени условията за предоставяне на разрешително, установени с член 5 от Регламент (ЕО) № 1831/2003. Съответно употребата на посочения препарат следва да бъде разрешена съгласно посоченото в приложението към настоящия регламент.
(7)
Вследствие на предоставянето на ново разрешително по силата на Регламент (ЕО) № 1831/2003 разпоредбите относно Saccharomyces cerevisiae MUCL 39885, съдържащи се в Регламент (ЕО) № 1520/2007, следва да бъдат заличени.
(8)
Тъй като промените по отношение на условията за употреба не се дължат на причини, свързани с безопасността, е целесъобразно да се предвиди преходен период за изчерпване на съществуващите складови наличности от премикси и комбинирани фуражи.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Разрешава се употребата на посочения в приложението препарат, принадлежащ към категорията добавки „зоотехнически добавки“ и към функционалната група „стабилизатори на чревната флора“, като добавка при храненето на животните при спазване на установените в същото приложение условия.
Член 2
В Регламент (ЕО) № 1520/2007 член 1 и приложение I се заличават.
Член 3
Пускането на пазара и употребата на премикси и комбинирани фуражи, които съдържат Saccharomyces cerevisiae MUCL 39885 и са етикетирани в съответствие с Директива 70/524/ЕИО, може да продължи до изчерпване на складовите наличности.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 декември 2010 година.

Labels: 0
3
17
6